“บาส-ปอป้อ” ตบสยบคู่ “ฝรั่งเศส” 2-0 การันตีรอบน็อกเอาต์!
"บาส" เดชาพล พัววรานุเคราะห์ กับ “ปอป้อ” ทรัพย์สิรี แต้รัตนชัย ตบเท้าเข้าสู่รอบน็อกเอาต์ หลังไล่ต้อนคู่จากฝรั่งเศส 2-0 เกม ในแบดมินตันคู่ผสมรอบแบ่งกลุ่ม โอลิมปิก 2020 ที่ญี่ปุ่น
27 ก.ค. 2564

ผู้สื่อข่าวรายงานว่า การแข่งขันแบดมินตันในกีฬาโอลิมปิก 2020 ณ กรุงโตเกียว ประเทศญี่ปุ่น ในวันนี้ (25 ก.ค.64) ซึ่งเป็นการลงสนามแมตช์ที่ 2 รอบแบ่งกลุ่ม ประเภทคู่ผสม “บาส” เดชาพล พัววรานุเคราะห์ จับคู่กับ “ปอป้อ” ทรัพย์สิรี แต้รัตนชัย คู่หูมือ 2 ของโลกขวัญใจชาวไทย ที่ในแมตช์แรกเอาชนะคู่จากแคนาดามา 2 เกมรวด พบกับ ทอม กีเคล กับ เดลฟิน เดลรู คู่มือ 10 ของโลกจากประเทศฝรั่งเศส
โดยผลปรากฎว่า “บาส-ปอป้อ” อาศัยชั้นเชิงที่เหนือกว่า มีเกมบุกที่รวดเร็วปั่นป่วนฝรั่งเศสได้ตลอด และสุดท้ายก็เป็นคู่หูจากไทยเป็นฝ่ายเก็บชัยไปได้ 2-0 เกม ด้วยสกอร์ 21-9, 21-15
ทั้งนี้ จากชัยชนะดังกล่าวส่งผลให้ เดชาพล พัววรานุเคราะห์ กับ ทรัพย์สิรี แต้รัตนชัย เก็บชัย 2 แมตช์รวด การันตีผ่านเข้าสู่รอบน็อคเอาต์เป็นที่แน่นอนแล้ว แม้จะมีโปรแกรมรอบแบ่งกลุ่มอีก 1 แมตช์ พบ มาร์คัส เอลลิส กับ ลอเรน สมิธ จากอังกฤษในวันที่ 26 ก.ค.นี้
 